कानपुर। लाजपत नगर स्थित गुरु तेग बहादुर चेरिटेबल हॉस्पिटल में रविवार को बिना दरवाजे वाली लिफ्ट के गड्ढे में गिरकर बुजुर्ग महिला की मौत हो गई। महिला का शव 5 घंटे तक नीचे ही पड़ा रहा और किसी को पता नहीं चला। बाद में अस्पताल प्रबंधन ने शव बाहर निकाला और उसे ठिकाने लगाने जा रहा था, तभी परिजनों की नजर पड़ गई। इसके बाद परिजनों ने बवाल किया। पुलिस ने उन्हें शांत कराया। परिजनों ने घटना के लिए अस्पताल प्रबंधकों को दोषी मानते हुए उनकी गिरफ्तारी की मांग की। देर शाम तक नजीराबाद थानाध्यक्ष रवींद्र कुमार यादव की मौजूदगी में अस्पताल प्रबंधन समझौते का प्रयास कर रहा था। उधर, अस्पताल के संचालक डॉ. जेपी शर्मा का कहना है कि हादसे की जानकारी दोपहर 2:30 बजे मिली थी। गड्ढे से निकालने के बाद बुजुर्ग महिला को जीवित मानकर उन्हें कार्डियोलॉजी ले जाया जा रहा था, तभी परिजनों ने हंगामा कर दिया।